**אסתר רָדָא** (נולדה ב-7 במרץ 1985) היא זמרת, שחקנית ומנחת טלוויזיה ישראלית.

ביוגרפיה
--------

רדא נולדה בקריית ארבע, להורים שעלו מאתיופיה שנה קודם לכן במבצע משה עם אחיה הבכור. ב-1994 כשהייתה בת 10 עברה משפחתה להתגורר בנתניה, שם למדה משחק בבית הספר למשחק ותיאטרון נוער "יצירתי" של הבמאית שירלי עודד דורן. כילדה שרה ב"מקהלת שבא" שפעלה יחד עם המוזיקאי שלמה גרוניך. את לימודי החטיבה והתיכון עשתה בבית ספר אלדד וסיימה בהצטיינות במגמת מחשבים וסוציולוגיה.

את שירותה בצה"ל עשתה רדא כסולנית בלהקת מז"י.

קריירה
------

### משחק

את קריירת המשחק החלה במחזמר "הלהקה" שהוצג בתיאטרון הבימה בבימויו של אילן רונן בשנת 2006. במחזמר גילמה רדא את דמותה של מלי, וזכתה בפרס תגלית השנה של "הבימה" על התפקיד (2007).

בשנים 2008–2010 שיחקה בסדרת המתח "דאוס" בערוץ הילדים, בתפקיד ראשי לצד מיכאל מושונוב, עדי הימלבלוי ומייקל לואיס.

בנוסף ב-2007 שיחקה בתיאטרון גם במחזה, "סדקים בבטון", שעלה ב"תיאטרון הבימה" בבימויה של דליה שימקו.

ב-2008 שיחקה רדא בסרט הקולנוע, "עוד אני הולך", בבימויו של יקי יושע, על פי ספרו בשם זה, ובאחד התפקידים הראשיים בסרט "זרובבל" בבימויו של שמואל ברו. ב-2009 שיחקה בסרט "קירות" בבימויו של דני לרנר.

ב-2012 שיחקה באחד מהתפקידים הראשיים בסדרת המשטרה, "המיוחדת", במסגרת שידורי רשת בערוץ 2. באותה שנה שיחקה רדא בסדרה הפשע של Yes "נויורק", בסדרה גילמה את שאניקווה, נערת ליווי מהרחוב שנדב לוקח אותה תחת חסותו ומתחתן איתה.

בשנת 2013 לקחה חלק בהצגה "גזע" בתיאטרון חיפה בבימויו של משה נאור ולצדם של רמי הויברגר, נורמן עיסא ושרון אלכסנדר. על תפקיד זה הייתה מועמדת לפרס שחקנית המשנה בפרסי התיאטרון. בנוסף, המשיכה לעונה השנייה של "נויורק" למספר פרקים. וכן, שיחקה במיני-סדרת המתח "המגפה" שביים ימי ויסלר ושודרה ב-HOT.

בשנת 2014 השתתפה בסדרה ״משפחה טובה״ בתור אסתר, פעילה חברתית אשר מתחברת ליהלי(ידין גולדמן).

בשנת 2015 יצא סרט הדרמה "הגננת" של הבמאי נדב לפיד בו שיחקה, אשר זכה לשבחים רבים והשתתף בשבוע המבקרים של פסטיבל קאן.

בשנת 2016 שיחקה בסרט העלילתי הקצר "אשת השגריר" שכתבה עלמה גניהר וביימה דינה צבי-ריקליס.

בשנת 2019 שיחקה בסרטו של גור בנטביץ' "קצפת ודובדבנים".

בשנת 2021 פורסם שהיא תשתתף בעונה החדשה של פרפר נחמד בכאן חינוכית.

### מוזיקה

בשנת 2010 השתתפה בשעשועון הקריוקי, "תשיר את זה" בערוץ 2 במסגרת שידורי רשת, בתפקיד זמרת הבית.

יריית הפתיחה העצמאית של רדא הייתה במרס 2012, עת השתתפה בהפקת האלבום Forward של הרכב הנו-ג'אז הגרמני, Club des Belugas. רדא שרה את הסינגל הראשון מתוך האלבום, Save a Little Love for Me. הסינגל זכה ליותר מ-12 מיליון השמעות בספוטיפיי (נכון לספטמבר 2023).

בתחילת 2013 הוציאה רדא מיני אלבום בשם Life Happens ובו ארבעה שירים שכתבה והלחינה. האלבום שהפיקו סאבו וקותי זכה לתשבחות רבות.

בדצמבר 2012, מעט לפני הוצאת המיני אלבום, רדא הוציאה את הסינגל Life Happens, אשר זכה להצלחה מפתיעה והשמעות רבות ברדיו, כולל התמקמות במקום הרביעי במצעד השבועי של גלגלצ, ומקום שביעי במצעד השבועי של "מדיה פורסט" כחצי שנה לאחר הוצאת המיני אלבום. הקליפ לשיר, בבימוי גל מוג'ה, יצא לאור ב-28 באפריל 2013 וזכה גם הוא להצלחה. הוא שודר בתחנות MTV באירופה ו-VH-1 באנגליה ונבחר ל"קליפ השנה" באתר Mako‏.

הסינגל השני מהאלבום, "Anything", לא זכה להצלחה כמו קודמו. סינגל השלישי מהמיני אלבום, "Could it Be", זכה להצלחה ולהשמעות רבות ברדיו, והוא התמקם במקום השביעי במצעד השבועי של גלגלצ, ותשיעי במצעד השבועי של "מדיה פורסט".

ב-9 בפברואר 2014 הוציאה רדא את אלבום הבכורה שלה, Ester Rada. האלבום עמד בציפיות המבקרים[דרוש מקור], זכה לתשבחות ואף הגיע למעמד של אלבום זהב עם מכירות של למעלה מ-20,000 עותקים.

בטקס הדלקת המשואות שנערך בהר הרצל ב-5 במאי 2014 שרה רדא את שירת דבורה, ללחן של נורית הירש.

בנוסף לסינגלים שכבר יצאו מה-EP של רדא (אשר כל שיריו נכנסו גם לאלבום הבכורה) יצאו עוד שלושה סינגלים - No More, Surises ו-Nanu nay, כאשר שניים מהם נכנסו לפליליסט של גלגלצ ו-Nanu Nay אף הגיע למקום השביעי במצעד השבועי - השיר הראשון באמהרית שעשה זאת בהיסטוריית המצעד.

אחרי שנה מלאה של מספר סיבובי הופעות בישראל ומחוצה לה עם להקתה והופיעה על במות באירופה, בארצות הברית, בקנדה ובדרום אמריקה, כהדליינרית בפסטיבלי ג'אז מהגדולים בעולם ובפסטיבל WOMEX האחרון. במרץ 2015 הוציאה רדא לאור את I Wish, מיני אלבום הכולל ארבעה קאברים לקלאסיקות של נינה סימון, ממקורות ההשראה הגדולים שלה. רדא ולהקתה אחראים להפקה המוזיקלית והעיבודים של השירים. על המיקסים והמאסטר אחראי בוב פאוור, שעבד בין השאר עם אריקה באדו, דיאנג'לו ודה לה סול. האלבום יוצא עם רצועת בונוס הכוללת ארבעה קליפים של אסתר והלהקה, שצולמו בקונספט של הופעה טלוויזיונית, כפי שהיה נהוג לצלם בתקופתה של נינה סימון.

בתחילת 2015 חתמה רדא על חוזה הפצת האלבום עם הלייבל הבינלאומי Discograph (השייך לחברת התקליטים היוקרתית Harmonia Mundi), שיפיץ החל מחודש מאי 2015 את ה-EP החדש ואת אלבומה הראשון "Ester Rada" ברחבי אירופה.

ב-14 ביוני 2016 לאחר הופעות רבות בארץ ובעולם בהופעות אנפלאגד יצא הסינגל ראשון מתוך אלבומה הקרב. ב-12 ביולי יצא הקליפ לשיר.

ב-17 באוגוסט 2017 יצא אלבומה המקורי השני הנקרא "Different Eyes". באותה שנה הופיעה בפסטיבל יערות מנשה. בפסטיבל השתתפו בין היתר אורפנד לנד, אביתר בנאי, אלון עדר, עדי-קשת כהן וגל דה פז.

בדצמבר 2019, יצא המיני אלבום השלישי של רדא שנקרא "Lady", הכולל ארבע גרסאות מחווה בביצועה לשירים שבוצעו במקור בידי הזמרת בילי הולידיי, בצמוד לאלבום עצמו יצא סרט דוקומנטרי קצר המתעד את תהליך היצירה. האלבום מלווה בסרט דוקומנטרי שיצרה הבמאית דניאל שיטרית אשר ליוותה את תהליך ההקלטות של אסתר ולהקתה.

ב-2020 הוציאה את אלבומה השלישי, "חסד".

בסוף 2020 יצא האלבום "שרים תפילילה", שהוא גרסה מולחנת ומושרת לספר הילדים המצליח "תפילילה". רדא הלחינה וביצעה באלבום את השיר "תפילילה - תודה לעולם", וכן שרה עם אלון עדר את השיר "מנגינה מתחילה" שהלחין יוני רכטר, את "לילה טוב לכוכבים" שהלחין אלון אולארצ'יק והשתתפה בביצוע שיר הנושא "זמן תפילילה". האלבום יצא בהליקון (חברה) בהפקתו המוזיקלית של יונתן בר גיורא וזכה ללמעלה מחצי מיליון האזנות בשנת 2021.

ב-2022, יצא השיר "אסתר ברגשות" כחלק מהאלבום "כן כן כן כן" של אלון עדר. השיר הוא דואט של אלון ואסתר.

### הנחיה

בשנת 2017 הנחתה את מגזין התרבות היומי "מועדון תרבות" בכאן 11, לצד שפרה קורנפלד, דפנה לוסטיג ולוסי איוב. חרף ביטולה של התוכנית, עדיין הצליחה לזכות בטקס פרסי הטלוויזיה 2017 (ששודר ב-2018) בקטגוריית "תוכנית התרבות הטובה ביותר".

בחורף 2018 הנחתה את תוכנית המציאות המוזיקלית הישראלית "The Four", של רשת 13.

בשנת 2020 הנחתה את טקס הדלקת המשואות בהר הרצל לצד גיא זו-ארץ.

חיים אישיים
-----------

רדא הייתה נשואה למוזיקאי גילי יאלו. מאז 2014 היא בזוגיות עם הסקסופוניסט גל דהן, וב-2015 נולד להם בן.

ב-2017 סיפרה בריאיון ל"פנאי פלוס" על כך שפעילי BDS ניסו להחרים את המופע שלה באירופה.

בת דודתה היא הזמרת תמר רדה.

דיסקוגרפיה
----------

### אלבומי אולפן

* 2014: *Ester Rada*
* 2017: *Different Eyes*
* 2020: חסד

### מיני-אלבומים

* 2013 *Life Happens*
* 2015: *I Wish*
* 2019: *Lady*

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אסתר רדא** |

* אסתר רדא, ברשת החברתית פייסבוק
* אסתר רדא, ברשת החברתית אינסטגרם
* אסתר רדא, במיזם "אישים" לתיעוד היצירה הישראלית
* אסתר רדא, במסד הנתונים הקולנועיים IMDb (באנגלית)
* אסתר רדא, באתר "אידיבי", מאגר הידע העברי לקולנוע ישראלי ועולמי
* אסתר רדא, באתר ספוטיפיי
* אסתר רדא, באתר Last.fm (באנגלית)
* אסתר רדא, באתר MusicBrainz (באנגלית)
* אסתר רדא, באתר Discogs (באנגלית)
* אסתר רדא, באתר Songkick (באנגלית)
* אסתר רדא, דף שער בספרייה הלאומית
* אסתר רדא, באתר בנדקמפ
* אסתר רדא, בארכיון הבימה
* קורות חיים באתר תיאטרון חיפה
* מאיה כהן, קראת לי אסתר, באתר ישראל היום, 16 בדצמבר 2012
* אסתר רדא, אסתר רדא: "הופעתי בגלסטונברי, ושרדתי!", 8 ביולי 2013
* קטע קול בן שני, ‏"אנשים בלילה" עם אסתר רדא, באתר iCast‏, 16 באוקטובר 2013(הקישור אינו פעיל, 15.12.2019)
* דניאל שירין, אסתר המלכה מסביב לעולם, באתר nrg‏, 31 בינואר 2014
* ynet, אסתר רדא: "אין אלוהים שמעניש, יש אהבה", 17 בפברואר 2014
* יקי הפשטיין, משרד החוץ צריך לשווק את אסתר רדא מעבר לים, באתר nrg‏, 6 במרץ 2014
* יורם יובל, שיחת נפש עם אסתר רדא, הטלוויזיה החינוכית, 14 בינואר 2016
* דנה דרבינסקי, אסתר רדא מסביב לעולם: ריאיון מיוחד, באתר את, 7 באוגוסט 2016
* אתר למנויים בלבד אלון הדר, אמא בחליפה, באתר "ידיעות אחרונות", 12 בספטמבר 2017
* "פעם התכווצתי מהערות מיניות, היום אני עומדת על שלי", באתר וואלה!‏, 4 במרץ 2018
* אתר למנויים בלבד ציפי שמילוביץ, פנינה, באתר "ידיעות אחרונות", 3 באפריל 2018
* דינה חלוץ, אסתר רדא: "הייתי מרעילה את עצמי, עד שבסוף הסוכרת התפרצה", באתר Xnet‏, 29 באוקטובר 2018
* אתר למנויים בלבד בן שלו, אסתר רדא: "זאת מלחמה בין החושך והאור. ואנחנו באור, שיהיה ברור", באתר הארץ, 25 במאי 2020

* Middle East Beats: Israel's Ester Rada mines Ethio-jazz, BBC,‏ 28 February 2015 סרטונים

* ריקי רט, ‏״שמחה מאוד על התקופה הזו": אסתר רדא אופטימית מתמיד, בעיתון מקור ראשון, 20 בספטמבר 2020
* אילי פארי, ‏בהופעות הייתי אומרת "היי, אני אסתר, ובאתי כל הדרך מישראל לתת לכם אהבה", באתר ‏מאקו‏, 10 במרץ 2022

הערות שוליים
------------

1. ↑  שיר זיו, אסתר רדא: "התחלתי רחוק מעצמי ולאט-לאט התקרבתי", באתר ישראל היום, 11 באוגוסט 2022
2. ↑  אסתר רדא: "אני מפחדת מחושך ורוחות רעות" באתר מגזין "את"
3. ↑  זרובבל באתר קרן הקולנוע הישראלי(הקישור אינו פעיל, 15.12.2019)
4. ↑  שגיא בן נון‏, הגולם נפתח: "פרפר נחמד" חוזרת עם שורה של ליהוקים חדשים, באתר וואלה!‏, 5 באפריל 2021
5. ↑  Save a Little Love for Me
6. ↑  עמי פרידמן, אסתר המלכה, באתר nrg‏, 25 בינואר 2013
7. ↑  נועה הרשקוביץ‏, עדי אולמנסקי ואסתר רדא: ההבטחות הגדולות של האינדי המקומי, באתר וואלה!‏, 29 בינואר 2013
8. ↑  ערן גלובוס, ״אסתר רדא – אינדי סיטי ירושלים (סיקור הופעה + ראיון)״, Andy Was Wrong, ב-3 באוגוסט 2013
9. ↑  ערן גלובוס, ״טרי פויזן – Gorgeous״, Andy Was Wrong, ב-15 ביולי 2013
10. ↑  אסף נבו, ‏מצעד סיכום השנה במוזיקה הישראלית: אייל גולן זמר השנה עם שיר השנה "כל החלומות", באתר ‏מאקו‏, 4 בספטמבר 2013
11. ↑  אתר למנויים בלבד בן שלו, האלבום של אסתר רדא חושף את הכאב, באתר הארץ, 20 באפריל 2014
12. ↑  גל אוחובסקי, ‏אסתר רדא היא הדבר הכי טוב שקרה למוזיקה הישראלית מזה הרבה זמן, באתר ‏מאקו‏, 10 בפברואר 2014
13. ↑  אתר למנויים בלבד לעוף, לראות דינוזאורים וגם להעיר את אמא. מה ששמעתם, באתר הארץ, 3 באוגוסט 2021
14. ↑   אביתר בנאי, אורפנד לנד, The Girls ועוד בפסטיבל יערות מנשה 2017, באתר וואלה!‏, 20 במרץ 2017
15. ↑  אתר למנויים בלבד ציפי שמילוביץ, ניו־יורק, פנינה, באתר "ידיעות אחרונות", 3 באפריל 2018
16. ↑  אפרת וכטל, אסתר רדא: "ניסו להחרים את המופע שלי באירופה", במדור "פנאי פלוס" באתר ynet‏, 26 ביולי 2017
17. ↑  אתר למנויים בלבד בן שלו, תמר רדה: "הראש שלי מורם מילדות, בגלל זה אני לרוב לא מרגישה גזענות", באתר הארץ, 26 בדצמבר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007528300405171
* BnF: cb16717498r (data)
* GND: 109636235X
* ISNI: 0000 0004 2341 2139
* MusicBrainz: 38d6b5cc-8166-4a7c-b85f-eb2116ef7258
* VIAF: 305406591
* WorldCat: viaf-305406591

 |